Henrikh Mkhitaryan

**Henrikh Mkhitaryan** (armenisht: Հենրիխ Մխիթարյան; lindur më 21 janar 1989) është një futbollist profesionist armen i cili luan si mesfushor sulmues ose anësor për klubin italian Internazionale.

Mkhitaryan e nisi karrierën e tij me Pyunik, me të cilin fitoi katër kampionate para se në vitin 2009 të transferohej në Ukrainë te Metalurh Donetsk. Një vit më pas, ai u bë pjesë e klubit rival Shakhtar Donetsk për 7.5 milion €. Te Shakhtari, Mkhitaryan shënoi një numër rekord golash në Premier Ligën Ukrainase gjatë sezonit 2012–13, duke u emëruar edhe "Futbollisti i Vitit". Pasi fitoi tre kampionate dhe tre kupa, Mkhitaryan u transferua në Gjermani te Borussia Dortmund për 25.7 milion €, Ai më pas u bë pjesë e Manchester United për 34.3 milion €, duke u bërë armeni i parë që luante në Premier Ligë.

## Jeta e hershme
Henrikh Mkhitaryan ka lindur më 21 janar 1989 në kryeqytetin e Armenisë sovjetike Yerevan nga prindërit Marina Taschyan dhe Hamlet Mkhitaryan. Babai i tij ishte një sulmues i dalluar i FC Ararat Yerevan në vitet 1980', i cili ndërroi jetë për shkak të një tumori në tru kur Mkhitaryan ishte vetëm shtatë vjeç. Mamaja e Marina Taschyan ishte ruse nga Moska.

Vdekja e babait të tij pati një ndikim të madh në jetën e Mkhitaryan. Ai deklaroi se nëse babai i tij do të ishte gjallë gjërat "do të ishin tërësisht ndryshe". Babai i tij i dha atij këshilla të dobishme nga pikëpamja profesionale. Njerëzit që kanë parë Mkhitaryan dhe babain e tij, thonë se stilet e tyre i ngjajnë shumë njëri-tjetrit. Ai ka thënë: “Besoj se ai më sheh dhe është krenar për mua...”. Mamaja e tij është kryetare e departamentit të ekipeve kombëtare në Federatën Armene të Futbollit, kurse motra e tij punon në zyrat e UEFAs.

Në fillim të viteve 1990', familja Mkhitaryan u zhvendos në Francë, aty ku Hamlet Mkhitaryan do të luante me ASOA Valence, një klub që nuk ekziston më. Ai ndihmoi ekipin që të ngjitej në divizionin e dytë. Kjo bëri që Henrikh të kalonte vitet e para të fëmijërisë në Valence. Ai gjithmonë kishte dashur të bëhej një futbollist dhe filloi të ndiqte hapat e babait të tij. Si fëmijë, ai shikonte ndeshjet e babait të tij dhe e ndiqte sa herë ai shkonte në stërvitje. Familja Mkhitaryan u rikthye në Yerevan në vitin 1995 dhe Henrikh u bë pjesë e akademisë së FC Pyunik. Ai më pas shkoi në shkollë, duke u diplomuar nga Instituti Shtetëror Armen i Kulturës Fizike dhe Sportit. Ai gjithashtu studioi degën e ekonomisë në Institutin e Shën Petersburgut në Rusi. Në vitin 2003, Mkhitaryan (14 vjeç) shkoi në provë te klubi brazilian São Paulo ku ai luajti me lojtarë si Hernanes dhe Oscar. Ai u rikthye te Pyunik në vitin 2004 pas këmbënguljes së trajnerit Mihai Stoichiță. Mkhitaryan deklaroi se Zinedine Zidane ishte idhulli i tij i fëmijërisë.

## Karriera me klube
### Pyunik
Mkhitaryan u bë pjesë e akademisë së Pyunik në vitin 1995 dhe mori rrogën e parë në moshën 15 vjeç. Ai u promovua në ekipin e parë dhe bëri debutimin e tij në vitin 2006 në moshën 17 vjeç. Mkhitaryan fitoi disa trofe me Pyunik, përfshirë katër kampionate, dy superkupa dhe një kupë. Ai u largua gjatë sezonit 2009, ku kishte shënuar 11 gola në 10 ndeshje në kampionat. Trajneri i ekipit dhe kombëtares Vardan Minasyan deklaroi se ai dëshironte t'a shihte lojtarin të luante në një ligë më të fortë: "Ai mund t'i fitojë ndeshjet vetë. Ai merr kontrollin në momente vendimtare dhe shënon gola për qef."

### Metalurh Donetsk
parapamje|Mkhitaryan duke luajtur me Metalurh Donetsk në vitin 2009.
Në korrik 2009, Mkhitaryan u transferua te Metalurh Donetsk në Ukrainë. Ai shënoi një nga golat e fitores 3–0 kundër Partizan Minsk në Ligën e Evropës në debutimin e tij për klubin më 16 korrik. Tre ditë më pas, Mkhitaryan luajti ndeshjen e parë në kampionat në barazimin pa gola kundër Dnipro Dnipropetrovsk. Goli i tij i parë në kampionat erdhi në ndeshjen e rradhës kundër Karpaty Lviv, e cila u mbyll në barazim 2–2. Mkhitaryan vazhdoi formën e mirë duke shënuar në fitoren 3–0 kundër Interblock Ljubljanës në raundin e tretë kualifikues të Ligës së Evropës, duke ndihmuar ekipin të kualifikohej në raundin play-off.

Mkhitaryan u emërua kapiten i ekipit para nisjes së sezonit 2010–11. Ai ishte vetëm 21 vjeç kur u morr ky vendim, duke u bërë kapiteni më i ri në historinë e klubit. Goli i tij i parë i sezonit erdhi mē 16 korrik në fitoren komode 3–0 kundër Obolon Kyiv në kampionat. Ai luajti ndeshjen e fundit si lojtar i Metalurh më 30 gusht 2010 në fitoren 2–1 ndaj Dnipros. Mkhitaryan luajti gjithsej 45 ndeshje dhe shënoi 16 gola në të gjitha kompeticionet me Metalurh.

### Shakhtar Donetsk
#### 2010–2012: Debutimi dhe suksesi në Ukrainë
parapamje|majtas|Mkhitaryan në stërvitje me Shakhtarin në vitin 2010.
Më 30 gusht 2013, Mkhitaryan u transferua te Shakhtar Donetsk për 7.5 milion €. Para se të kalonte te Shakhtari, Mkhitaryan shkoi në provë te klubi iranian Mes Kerman, por ai u refuzua nga trajneri Samad Marfavi. Ai bëri debutimin e tij me klubin e ri më 10 shtator në humbjen 1–0 në transfertë kundër Obolon Kyiv, duke luajtur si titullar për 62 minuta. Nëntë ditë më pas, Mkhitaryan luajti ndeshjen e tij të parë në Donbass Arena në fitoren 4–1 me përmbysje kundër Tavriya Simferopol, duke shënuar edhe golin e parë me klubin. Më 22 shtator, Mkhitaryan shënoi në fitoren 6–0 kundër Kryvbas në kupë, duke luajtur ndeshjen e tij të parë në këtë kompeticion si lojtar i Shakhtarit. Më 28 shtator, Mkhitaryan luajti ndeshjen e tij të parë në UEFA Ligën e Kampioneve në fitoren 3–0 kundër Bragës në fazën e grupeve. Sezoni i tij i parë me Shakhtarin ishte më shumë i suksesshëm, me klubin që i fitoi të tre trofet vendor (kampionat, kupë dhe superkupë), duke arritur një *tripletë* historike; Mkhitaryan shënoi 4 gola në 27 ndeshje në të gjitha kompeticionet.

Shakhtari e fitoi sërisht kampionatin dhe kupën në sezonin 2011–12. Në ndeshjen e parë të kampionatit, Mkhitaryan shënoi një nga katër golat e fitores kundër Obolon Kyiv. Më 11 prill 2012, Mkhitaryan shënoi golin e vetëm të fitores kundër Metalurh Zaporizhya në çerek-finalen e kupës, duke kualifikuar ekipin e tij në gjysëm-finale. Pesë ditë më pas, ai shënoi dopietën e parë në Ukrainë në fitoren 5–1 kundër Zorya Luhansk. Më 6 maj, Mkhitaryan luajti 62 minuta si titullar në fitoren 2–1 kundër ish klubit të tij Metalurh Donetsk në finalen e Kupës së Ukrainës. Në një sondazh online të kryer në uebfaqen zyrtare të Shakhtarit, Mkhitaryan u votua si lojtari më i mirë i ekipit për sezonin 2011–12 me 38% të votave. Ai shënoi 11 gola në 37 ndeshje, përfshirë 10 gola në kampionat, duke ndihmuar Shakhtarin t'a fitonte titullin sërisht. Në ndeshjen hapëse të kampionatit, ai shënoi dy gola dhe dy asiste në fitoren tenistike 6–0 kundër Arsenal Kyiv. Ai më pas shënoi një tregolësh në fitoren kundër Chornomorets Odesa, duke arritur në kuotën e 10 golave në kampionat në vetëm 6 ndeshje. Më 19 shtator, Mkhitaryan shënoi dy gola në fitoren 2–0 kundër klubit danez Nordsjælland në ndeshjen e parë të fazës së grupeve të Ligës së Kampioneve. Këto ishin golat e tij të parë në këtë kompeticion dhe ai gjithashtu u shpall edhe lojtari më i mirë i ndeshjes dhe ishte pjesë e ekipit të javës. Më 16 mars 2013, Mkhitaryan luajti ndeshjen e tij të 100të në Premier Ligën Ukrainase kundër Chornomorets Odesa.

Më 11 maj 2013, Mkhitaryan shënoi golin e tij të 23të dhe 24të në triumfin 5–0 kundër Tavrias në kampionat. Me këto gola ai vendosi një rekord të ri në kampionat. Ai e mbylli sezonin me 25 gola në kampionat duke luajtur si mesfushor-sulmues.

### Borussia Dortmund
#### Transferimi
Më 15 qershor 2013, Borussia Dortmund ofroi 23 milion € për kartonin e Mkhitaryan, por oferta u klubit gjerman u refuzua nga Shakhtari, që e vlerësonte lojtarin 30 milion €. Disa ditë më vonë, Dortmundi konfirmoi se negociatat me Shakhtarin kishin përfunduar me sukses dhe se lojtari do të udhëtonte në Gjermani për të kryer vizitat mjekësore. Më 8 korrik, Dortmundi zyrtarizoi transferimin e Mkhitaryan për 25 milion €; lojtari firmosi një kontratë katër-vjeçare. Megjithatë, shifra zyrtare e transferimit ishte 27.5 milion €, e cila e bëri Mkhitaryan transferimin më të kushtueshëm në historinë e klubit.

#### 2013–2014: Sezoni debutues në Gjermani
Mkhitaryan debutoi më 10 korrik 2013 në ndeshjen miqësore para-sezonale kundër klubit zviceran Basel, duke asistuar golin e Marco Reus në minutën e 11të si dhe duke shënuar vetë pesë minuta më vonë; Dortmundi fitoi 3–1 në St. Jakob-Park. Ai nuk ishte pjesë e ekipit për ndeshjen e Superkupës së Gjermanisë për shkak të një dëmtimi të pësuar në një ndeshje miqësore. Mkhitaryan u rikthye nga dëmtimi dhe bëri debutimin e tij kompetitiv në raundin e dytë të kupës kundër Eintracht Braunschweig në Signal Iduna Park. Dy golat e tij të parë të sezonit erdhën në fitoren 2–1 kundër  Eintracht Frankfurt, një fitore që e mbajti Dortmundin në vendin e parë në renditje. Ai shënoi golin e parë në Ligën e Kampioneve për Dortmundin në fitoren 2–1 në Emirates Stadium kundër Arsenalit në fazën e grupeve.

Mkhitaryan e mbylli sezonin e parë në Gjermani me nëntë gola dhe dhjetë asiste në kampionat, duke u përfshirë në Ekipin e Sezonit të Bundesligës të WhoScored. Dortmundi e mbylli kampionatin në vendin e dytë si dhe shkoi në finalen e kupës, duke u mposhtur nga Bayern München.

#### 2014–2016: Trofeu i parë dhe asistuesi më i mirë
Mkhitaryan fitoi trofeun e parë me Dortmundin, Superkupën e Gjermanisë, pasi ekipi mposhti Bayern München 2–0 më 13 gusht 2014. Në shtator 2014, ai pësoi një dëmtim që e mbajti jashtë fushave për një muaj. Ai u rikthye në aksion, por në dhjetor pësoi një tjetër dëmtim. Mkhitaryan shënoi golin e parë të sezonit 2014–15 më 28 shkurt 2015 në fitoren 3–0 kundër Schalke 04 në *Revierderby*.

Më 6 gusht 2015, Mkhitaryan shënoi një tregolësh në fitoren 5–0 kundër Wolfsberger AC në raundin e dytë kualifikues të Ligës së Evropës. Kjo ishte gjithashtu ndeshja e parë e Thomas Tuchel si trajneri i ri i ekipit. Tre ditë më vonë, ai shënoi në fitoren 2–0 kundër Chemnitzer FC në ndeshjen e vlefshme për raundin e parë të kupës. Mkhitaryan vazhdoi formën e tij pozitive duke shënuar dy gola të tjerë në fitoren 4–0 kundër Borussia Mönchengladbach në ndeshjen hapëse të Bundesligës. Pesë ditë më vonë, Mkhitaryan u bë sërisht protagonist, duke shënuar me kokë kundër Odds BK në ndeshjen e parë të raundit play-off të Ligës së Evropës; Dortmundi fitoi 4–3 me përmbysje pasi ishte në disavantazh të tre golave.

Më 28 tetor, Mkhitaryan shënoi golin e fundit të fitores 7–1 kundër Paderbornit në raundin e dytë të kupës. Tetë ditë më pas, goli i tij vulosi fitoren 4–0 kundër klubit azer Gabala FK, duke kualifikuar ekipin në fazën me eliminim direkt të Ligës së Evropës. Mkhitaryan shënoi një nga tre golat e fitores kundër Hertha BSC në gjysëm-finalen e kupës në prill 2016; Dortmundi arriti finalen e tretë të kupës në tre sezone rresht, duke u mposhtur për herë të tretë.

Mkhitaryan u nderua me çmimin Lojtari i Sezoni i Bundesligës i Lojtarëve në përfundim të sezonit. Ai e përfundoi kampionatin si asistuesi më i mirë me 15 asiste.

### Manchester United
left|thumb|Mkhitaryan duke festuar një gol me Manchester United në vitin 2016.
Më 2 korrik 2016, shefi ekzekutiv i Dortmundit, Hans-Joachim Watzke, konfirmoi se shitja e Mkhitaryan te Manchester United ishte e pashmangshme pasi lojtari ishte pranë skandencës së kontratës dhe nëse do të qëndronte edhe një vit do të largohej falas. Katër ditë më pas, Mkhitaryan firmosi një kontratë katër-vjeçare me mundësi rinovimi edhe për një vit me klubin anglez për 27 milion £. Ai u bë armeni i parë që do të luante me një klub të Premier Ligës.

Mkhitaryan luajti ndeshjen e parë për Manchesterin në miqësoren kundër Wigan Athletic më 15 korrik 2016. Ndeshja e tij e parë zyrtare erdhi më 7 gusht në fitoren 2–1 kundër Leicester City në FA Community Shield 2016, duke u aktivizuar si zëvëndësues në minutat e fundit; ky kshte trofeu i tij i parë me United. Më 14 gusht, Mkhitaryan luajti 15 minuta në fitoren 3–1 kundër AFC Bournemouth, duke u bërë armeni i parë që aktizohet në një ndeshje të Premier Ligës. Ai luajti ndeshjen e parë si titullar në Derbin e Manchesterit kundër Manchester Cityt më 10 shtator.

 në kampionatin e sezonit 2017–18.]]
Më 8 dhjetor, Mkhitaryan shënoi golin e parë për Manchesterin në transfertën e Zorya Luhansk në ndeshjen e fundit të fazës së grupeve të Ligës së Evropës. Tre ditë më pas, ai shënoi golin e parë në Premier Ligës në suksesin minimal kundër Tottenham Hotspur; megjithatë, ai u largua i dëmtuar nga ndeshja në pjesën e dytë pas një ndërhyrje të rrezikshme nga Danny Rose. Ai u rikthye në aksion pas dy javësh, duke u aktivizuar si zëvëndësues në ndeshjen kundër  Sunderlandit, të cilit i shënoi me një gjuajtje akrobatike, e cilësuar në media si "gjuajtja e akrepit"; ai e konsideroi këtë gol si më të bukurin e karrierës së tij. Megjithatë, përsëritja e golit tregoi se Mkhitaryan ishte në pozicion jashtë lojë kur mori topin. Më 22 shkurt 2017, Mkhitaryan shënoi golin e vetëm të ndeshjes së raundit të 32-tave të Ligës së Evropës kundër klubit francez Saint-Étienne, por pësoi një tjetër dëmtim gjatë ndeshjes. Si pasojë e këtij dëmtimi, ai humbi finalen e Kupës EFL, të cilën United e fitoi 3–2 kundër Southamptonit. Mkhitaryan shënoi një nga golat e fitores 2–0 kundër klubit holandez Ajax në finalen e Ligës së Evropës 2017, duke ndihmuar Manchesterin të fitonte trofeun për herë të parë; ai u bë gjithashtu armeni i parë që fiton një trofe evropian.

Mkhitaryan e nisi sezonin 2017–18 duke asistuar pesë gola në tre ndeshjet e para, duke barazuar rekordin e të gjitha kohërave në Premier Ligë. Goli i tij i parë erdhi në fitoren 4–0 kundër Evertonit në javën e katërt. Më 27 shtator, Mkhitaryan shënoi golin e tij të parë në Ligën e Kampioneve si lojtar i Manchesterit në fitoren 4–1 kundër PFC CSKA Moskës në fazën e grupeve. Pavarësisht nisjes së shkëlqyer të sezonit, performancat e Mkhitaryan dhe forma e tij pësuan rënje, duke bërë që ai të humbiste vendin e tij në formacionin titullar.

### Arsenal
[parapamje|majtas|180px|Mkhitaryan (djathtas) me [Alex Iwobin duke luajtur me Arsenalin në vitin 2018.]]
Më 28 janar 2018, Arsenali njoftoi transferimin e Mkhitaryan si pjesë e marrëveshjes që pa Alexis Sánchez të shkonte te Manchesteri. Mkhitaryan luajti ndeshjen e parë si lojtar i Arsenalit në fitoren 5–1 kundër Evertonit, duke regjistruar tre asiste. Më 28 prill, në ndeshjen kundër ish klubit të tij Manchester United, Mkhitaryan u rikthye nga një dëmtim dhe shënoi golin e vetëm të ekipit të tij në një humbje 2–1 në Old Trafford, duke refuzuar të festojë në shenjë respekti.

Mkhitaryan e nisi sezonin 2018–19 duke shënuar dhe asistuar në humbjen 3–2 kundër ekipit rival Çelsi në javën e dytë të Premier Ligës. Më 8 nëntor, Mkhitaryan shënoi një dopietë në një tjetër humbje 3–2, këtë herë kundër Southampton, kurse në ndeshjen e rradhës kundër kundër Tottenhamit në Kupën e Ligës pësoi një frakturë në kockën metarale. Pas rikthimit nga dëmtimi, Mkhitaryan shënoi dy gola dhe tre asiste në fitoret 2–0 dhe 5–1 respektivisht kundër Southampton and Bournemouth.

Mkhitaryan ishte në qëndër të polemikave para finales së UEFA Ligës së Evropës 2017 në Baku midis Arsenalit dhe Çelsit; Armenia dhe Azerbajxhani nuk kanë marrëdhënje bilaterale dhe qytetarët armen janë të ndaluar të hyjnë në Azerbajxhan pa autorizim. Ai mori autorizimin nga qeveria për të hyrë në shtet por refuzoi për shkak të frikës rreth sigurisë së tij. Mkhitaryan dhe Arsenali përfundimisht vendosën që ai të mos udhëtonte me skuadrën për ndeshjen finale, pasi ai më parë kishte vendosur të mos udhëtonte në dy raste në Azerbajxhan; e para ishte në vitin 2015 kundër Gadytës, kurse e dyta ishte në vitin 2018 kundër Qarabağut.

### Roma
Më 2 shtator 2019, Mkhitaryan u huazua te Roma për një sezon për 3 milion € plus 100,000 € bonuse të ndryshme. Trembëdhjetë ditë më vonë, ai shënoi në fitoren 5–2 kundër Sassuolos në debutimin e tij me klubin kryeqytetas. Në fund të muajit shtator, Mkhitaryan pësoi një dëmtim në muskulin aduktor në fitoren 1–0 kundër Lecces; pavarësisht se koha e rikuperimit u mendua të ishte tre javë, ai u rikthye në stërvitje në ditët e fundit të nëntorit. Në ndeshjen e tij të parë pas rikthimit, Mkhitaryan shënoi në një fitore 3–1 kundër Hellas Veronës. Pas kësaj, ai shënoi dopietën e parë në Itali në fitoren kundër SPAL më 12 dhjetor, duke e dërguar Romën në vendin e 4të në Serie A.

Në janar 2020, Mkhitaryan pësoi një dëmtim në kofshë, i dyti sezonal, duke qëndruar një tjetër muaj jashtë fushe. Ai shënoi sërisht në rikthimin e tij nga dëmtimi, këtë herë në një humbje 3–2 kundër Bolonjës. Pas kësaj, Mkhitaryan shënoi në ndeshjet kundër Lecces dhe Cagliarit, të dyja të mbyllura me fitore. Ai e mbylli sezonin e parë në Serie A me 9 gola në 22 ndeshje.

Më 30 gusht 2020, kontrata e Mkhitaryan me Arsenalin skadoi dhe ai u bë pjesë e Romës si lojtar i lirë, duke u transferuar përfundimisht. Më 5 nëntor, Mkhitaryan shënoi në sekondën e 57të të ndeshjes kundër CFR Cluj, duke regjistruar golin më të shpejtë të Romës në këtë kompeticion. Tre ditë më vonë, ai shënoi tregolëshin e parë si lojtar i Romës në fitoren 3–1 kundër Genoas në kampionat.

Më 22 maj, Mkhitaryan luajti në finalen e UEFA Ligës së Konferencave kundër Feyenoordit në Air Albania Stadium në Tiranë; ai pësoi një dëmtim në minutat e para të ndeshjes dhe u zëvendësua nga Sérgio Oliveira. Roma fitoi 1–0 falë golit të Nicolò Zaniolos, duke triumfuar në edicionin e parë të këtij kompeticioni.

### Internazionale
parapamje|djathtas|Mkhitaryan (djathtas) në aksion në ndeshjen miqësore kundër Red Bull Salzburgut, 9 gusht 2023.
Mkhitaryan u bë lojtar i lirë pas përfundimit të sezonit pasi vendosi të mos rinovonte me Romën. Më 2 korrik, ai firmosi një kontratë dy-vjeçare me klubin tjetër të Serie A, Inter, duke marrë fanellën me numrin 22. Mkhitaryan debutoi me Interin në Serie A në fitoren 2–1 kundër Lecces në transfertë në ndeshjen hapëse të sezonit. Më 22 tetor, Mkhitaryan shënoi golin e parë me Interin kundër Fiorentinës në Stadio Artemio Franchi; goli i tij në minutën e 95të i dha ekipit fitoren 4–3. Katër ditë më vonë, ai shënoi në fitoren 4–0 kundër ekipit çek Viktoria Plzeň në ndeshjen e fundit të fazës së grupeve të Ligës së Kampioneve, e cila siguroi kualifikimin e ekipit në fazën me eliminim direkt.

Më 18 janar 2023, Mkhitaryan luajti 90 minuta të plota në fitoren 3–0 kundër ekipit rival Milan në Superkupën e Italisë 2022, duke fituar trofeun e parë me Interin. Pas kësaj, Mkhitaryan i shënoi Milanit në ndeshjen e parë gjysëm-finale të Ligës së Kampioneve, duke ndihmuar ekipin të fitonte 2–0. Interi u kualifikua në finale me rezultatin e përgjithshëm 3–0 pasi fitoi edhe ndeshjen e kthimit, duke arritur finalen e parë në këtë kompeticion që nga viti 2010.

Më 10 qershor, Mkhitaryan u bë armeni i parë që luan në një finale të Ligës së Kampioneve; ai u aktivizua si zëvëndësues në minutën e 84të, me Interin që u mposht 1–0 nga Manchester City.

## Karriera ndërkombëtare
parapamje|majtas|150px|Mkhitaryan është golashënuesi më i mirë i të gjitha kohërave i Armenisë me 32 gola.
Mkhitaryan bëri debutimin e tij me kombëtaren armene më 14 janar 2007 në një ndeshje miqësore kundër Panamasë. Në kualifikueset e Euro 2012, Mkhitaryan shënoi gjashtë gola, duke qënë golashënuesi më i mirë në grupin e Armenisë. Pavarësisht se Armenia nuk u kualifikua në turnament, ai u përfshi në ekipin më të mirë të fazës kualifikuese. Më 10 shtator 2013, në mungesë të kapitenit Roman Berezovsky, Mkhitaryan luajti ndeshjen e parë si kapiten i ekipit kombëtar; Armenia u mposht minimalisht nga Danimarka në shtëpi në ndeshjen e vlefshme për kualifikueset e Kupës së Botës 2014.

Më 15 tetor 2013, Mkhitaryan shënoi kundër Italisë në një tjetër ndeshje kualifikuese; ky ishte goli i tij i 12të me ekipin kombëtar, gjë që e bëri atë golashënuesin më të mirë të Armenisë, duke kaluar Artur Petrosyan i cili ka shënuar 11 gola. Disa muaj më pas, më 27 maj 2014, ai shënoi një dopietë në fitoren 4–3 kundër Emirateve të Bashkuara Arabe, kurse dy vite e një ditë më vonë shënoi tregolëshin e parë në historinë e ekipit kombëtar në ndeshjen miqësore kundër Guatemalës.

Në mars 2022, Mkhitaryan njoftoi tërheqjen nga futbolli ndërkombëtar. Ai luajti ndeshjen e tij të fundit më 14 nëntor 2021 kundër Gjermanisë në kualifikueset e FIFA Kupës së Botës 2022, duke shënuar golin e vetëm të Armenisë në një humbje 4–1 në Yerevan.

## Profili i lojtarit
Mkhitaryan luan kryesisht si mesfushor-sulmues, por ai mund të luaj edhe si sulmues i dytë dhe anësor. Megjithatë, ai luan më mirë në qëndër mbrapa sulmuesve, duke kombiniar me shokët e ekipit brënda dhe jashtë zone. Mkhitaryan njihet për aftësinë e tij për tërhequr mbrojtësit kundërshtar, duke krijuar hapsira për shokët e tij dhe mundësi shënimi, kjo falë vizionit, teknikës dhe lëvizjeve të tij. Mkhitaryan është vlerësuar gjithashtu për pasimet, driblimet dhe angazhimin në lojë dhe asistet. Këto aftësi e lejojnë atë të fitojë duele një-kundër-një kundër mbrojtësve kundërshtar. Për më tepër, ai zotëron një gjuajtje të saktë.

Tom Jones, i cili ishte ndihmës-trajner i kombëtares armene, e konsideroi Mkhitaryan si një "lojtar të denjë për të luajtur në Premier Ligë", duke shtuar se ai është "një lojtar krijues, i cili shënon gola, është puntor dhe ka sjellje të mirë." Në sezonin 2012–13, ish lojtari skocez Pat Nevin, i pyetur për Mkhitaryan, deklaroi: "Njëmbëdhjetë gola në tetë ndeshje në kampionat është fantastike, por kur mendon se ai është mesfushor, është fenomenale. Ju mund të mos keni dëgjuar ende për të, edhe nëse të gjithë skautët në klubet më të mira evropiane e kanë dëgjuar, por së shpejti do dëgjoni. Ai ka ritëm, aftësi, një gjuajtje raketë dhe aftësi për të mbërritur në zonë si Frank Lampard. E gjithë kjo e veçon atë si një lojtar që duhet parë ose më e rëndësishmja të shënohet."

## Jeta personale
Mkhitaryan është një person poliglot, i cili flet tetë gjuhë: armenisht, frëngjisht, portugalisht, rusisht, ukrainisht, anglisht, italisht dhe gjermanisht. Ai j'a atribuon njohuritë e tij të gjuhës ruse gjyshes së tij nga nëna, e cila ishte me origjinë ruse. Ai i mësoi tre gjuhet e para në fëmijëri, kurse katër të tjerat i mësoi duke luajtur futboll në Ukrainë, Angli, Itali dhe Gjermani.

### Martesa
Në qershor 2019, Mkhitaryan u martua me Betty Vardanyan në manastirin e San Lazzaro degli Armeni, afër Venecias, Itali. Ajo është mbesa e Hrant Vardanyan, themeluesit të Grand Holding, prodhuesi kryesor i cigareve dhe ëmbëlsirave në Armeni. Tenori i famshëm italian Al Bano bëri një paraqitje surprizë në martesën e tij. Më 4 mars 2020, ai u bë prind për herë të parë pas ardhjes në jetë të djalit të tij, Hamlet Mkhitaryan.

### Pseudonimet
parapamje|Një poster i Mkhitaryan në një ballkon në Yerevan, Armeni.
Mkhitaryanit i është vënë pseudonimi *Heno* (Հենո), shkurt për Henrikh, nga tifozët e tij në Armeni; ai e vlerëson këtë pseudonim.

Pasi transferua te Dortmundi, Mkhitaryan filloi të thirrej *Micki* nga tifozët e klubit. Ky pseudonim nuk i pëlqeu Mkhitaryanit, i cili personalisht i kërkoi tifozëve të respektonin mbiemrin armen të familjes së tij, duke deklaruar: "Unë kam ardhur në një shtet të huaj dhe i respektoj rregullat dhe traditat, por dua që dhe ata të respektojnë dashurinë time për atdheun dhe rrënjet e mia. Nuk do përshtatem dhe nuk do ndryshoj asgjë. Unë do vazhdoj të shënojë gola dhe ata padiskutim do ta kujtojnë emrin tim." Ai deklaroi në një intervistë se ishte trajneri Jürgen Klopp ai që j'a vendosi këtë pseudonim pasi mbiemri i tij ishte shumë i gjatë për t'u shqiptuar; Mkhitaryan më pas shtoi se ishte në rregull me përdorimin e këtij pseudonimi. Profili i tij zyrtar në Instagram ka emrin *micki_taryan*.

### Çmimet shtetërore
Në vitin 2012, me vendim të Këshillit Bashkiak të Yerevanit, dhe në lidhje me 2794 vjetorin e qytetit, Mkhitaryan iu dha titulli "Qytetar Nderi i Jerevanit", për suksesin e tij të madh në futboll dhe arritjet e tij të shkëlqyera në sport.

Mkhitaryan ka vizituar Republikën e Artsakh tre herë në vizita bamirësie. Në dhjetor 2011, Mkhitaryan vizitoi Stepanakertin, kryeqytetin e territorit të diskutueshëm dhe dhuroi dhurata për familjet e ushtarëve të rënë. Më pas atij iu dha medalja e Kryeministrit të NKR. Në shtator 2020, në mes të luftës së Nagorno-Karabakut, Mkhitaryan bëri thirrje për veprim ndërkombëtar për të ndaluar Azerbajxhanin nga bombardimi i zonave civile të Artsakhut dhe i kërkoi komunitetit ndërkombëtar të njohë pavarësinë e Artsakhut.

## Statistikat e karrierës
### Klube
### Kombëtarja
Burimi: 

## Trofe
parapamje|upright|Mkhitaryan në një stampë të Armenisë, 2019.
### Klube
;Pyunik
*Futbollisti i Vitit i Shteteve të Pavarura të Baltikut dhe Commonwealth: 2012, 2013
*Lojtari më i mirë i Premier Ligës Ukrainase: 2012–13
*Golashënuesi më i mirë i Premier Ligës Ukrainase: 2012–13
*Futbollisti i Vitit i Premier Ligës Ukrainase: 2012
*Lojtari i Muajit i Bundesligës: prill 2016
*Ekipi i Sezonit i Bundesligës: 2015–16
*Asistuesi më i mirë i Bundesligës: 2015–16
*Golashënuesi më i mirë i DFB-Pokal: 2015–16
*Lojtari i Sezonit i Bundesligës i Lojtarëve nga *kicker*: 2015–16
*Asistuesi më i mirë i Kupës EFL: 2016–17
*Goli i Sezonit i Manchester United: 2016–17 (kundër Sunderlandit më 27 dhjetor 2016)
*Ekipi i Sezonit i UEFA Ligës së Evropës: 2016–17

;Urdhëra
*Medalja e Klasit të Parë për Shërbimet ndaj Atdheut: 2017

## Referime
## Lidhje të jashtme
*Henrikh Mkhitaryan  te uebfaqja zyrtare e Interit
*Profili te Lega Serie A
*Henrikh Mkhitaryan – Rekordi në kompeticionet e UEFAs